recursal/SuperWikiNEXT-32B huggingface dataset:
Ο **Άτσο Ζ΄**, ιταλ. *Azzo VIΙ*, (1205 – 1264) από τον Οίκο των Έστε, ήταν μαρκήσιος της Φερράρα (1215-22, 1240-64). Τον αποκαλούσαν και Άτσο Ζ΄ ο νέος (novello).

Βιογραφία
---------

Ήταν ο δευτερότοκος γιος του Άτσο ΣΤ΄ μαρκήσιου του Έστε και της Ελίζα Αλντομπραντίνι.

Έγινε ο αρχηγός των Γουέλφων, οπαδών του πάπα εναντίον του βασιλιά της Γερμανίας, στην μαρκιωνία της Ανκόνα και εναντιώθηκε στον Φρειδερίκο Β΄ των Χοενστάουφεν. Το 1242 νίκησε τον Ετσελίνο Β΄ κόμη του Ρομάνο και κατέλαβε τη Φερράρα, όπου εγκαταστάθηκε ως κυρίαρχος της πόλης. Η απόγονοί του διατήρησαν την εξουσία ως την ύστερη Αναγέννηση. Το 1251 ο Φρειδερίκος Β΄ αιχμαλώτισε τον γιο του Άτσο Ζ΄, τον Ρινάλντο των Έστε με τη σύζυγό του και τους φυλάκισε, όπου απεβίωσαν δηλητηριασμένοι.

Το 1259 ο Άτσο Ζ΄ νίκησε πάλι τον Ετσελίνο Β΄ και το στρατό του των Γιβελλίνων, στη μάχη του Κασάνο. Ο γιος του, o Ρινάλντο είχε ένα νόθο τέκνο, τον Ομπίτσο Β΄. Επειδή ο Άτσο Ζ΄ δεν είχε άλλους απογόνους, τον όρισε διάδοχό του στη μαρκιωνία της Φερράρα. Απεβίωσε το 1264 και τον διαδέχθηκε ο εγγονός του Ομπίτσο Β΄.

Οικογένεια
----------

Νυμφεύτηκε πρώτα το 1221 με τη Τζοβάννα και είχε γιο τον:

* Ρινάλντο Α΄, γενν. μετά το 1221. Νόθος γιος του ήταν ο Ομπίτσο Β΄, μαρκήσιος της Φερράρα.
* Βεατρίκη 1226-1262, μοναχή.
* Κουμπιτόζα παντρεύτηκε τον Γκαμπριέλε Μαλασπίνα, μαρκήσιο της Βερρούκολα.
* Κονστάντσα.

Αργότερα νυμφεύτηκε για δεύτερη φορά, με τη Μαμπίλια Παλλαβιτσίνι.

Είχε και δύο εκτός γάμου τέκνα:

* (νόθος) Κοντάρντο 116-1249, άγιος.
* Αλίζια.

Παραπομπές-Υποσημειώσεις
------------------------

1. ↑  Οι Γιβελλίνοι ήταν οι οπαδοί του βασιλιά της Γερμανίας
2. ↑  Το Κασάνο βρίσκεται κοντά στο Μιλάνο

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 80255554
* GND: 135798493

 |

 |
Ο **Βον Λιούις** (Vaughan Lewis, γεννήθηκε στις 17 Μαΐου 1940) είναι πολιτικός από την Αγία Λουκία και υπηρέτησε ως πρωθυπουργός της νησιωτικής χώρας από το 1996 ως το 1997, έπειτα από την παραίτηση του Τζον Κόμπτον. Ήταν μέλος του Ενωμένου Κόμματος Εργατών (UWP). Εργάστηκε ως καθηγητής στο Πανεπιστήμιο των Δυτικών Ινδιών στο Τρινιδάδ και Τομπάγκο.

Καριέρα
-------

Είναι γιος του πρώτου γενικού κυβερνήτη, Άλεν Μοντγκόμερι Λιούις και ανεψιός του βραβευμένου με Νόμπελ οικονομολόγου, Σερ Άρθουρ Λιούις. Υπηρέτησε ως διευθυντής του Οργανισμού των Χωρών Ανατολικής Καραϊβικής. Έχει επίσης υπηρετήσει ως υπουργός Οικονομικών, Σχεδιασμού, Ανάπτυξης και Εξωτερικών. Έγινε πρωθυπουργός στις 2 Απριλίου 1996 και παρέμεινε στο αξίωμα ως τις 24 Μαΐου 1997, οπότε υπέστη δεινή ήττα στις γενικές εκλογές που διεξήχθησαν στις 23 Μαΐου 1997. Τον διαδέχθηκε στην πρωθυπουργία ο Κένι Άντονι.

Ο Κόμπτον κέρδισε το Λιούις στην εκλογή ηγεσίας του UWP από το συνέδριο του κόμματος, που έγινε στο Σουφριέρ στις 13 Μαρτίου 2005. Ο νέος πρόεδρος του κόμματος πήρε 260 ψήφους έναντι 135 για το Λιούις. Έπειτα και από αυτήν την ήττα, ο Λιούις αποχώρησε από το κόμμα και προσχώρησε στο Εργατικό Κόμμα Αγίας Λουκίας. Με το τελευταίο ήταν υποψήφιος στις επαναληπτικές εκλογές του 2006 για μία έδρα στην Κεντρική Κάστρις. Ο Λιούις δεν κατάφερε να πάρει την έδρα και επέστρεψε στα εκπαιδευτικά του καθήκοντα στο πανεπιστήμιο. 

Ο Λιούις είναι παντρεμένος με τη Σίρλεϊ από τη Γρενάδα και έχουν 2 παιδιά.

Παραπομπές
----------

1. ↑  Publications, Europa (2003). *The International Who's Who 2004*. Psychology Press. ISBN 9781857432176.
2. ↑  "Ex-prime minister regains leadership of St Lucian opposition", Caribbean Media Corporation (nl.newsbank.com), 14-3-2005.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 112392360
* LCCN: n87825760
* ISNI: 0000 0000 8309 2852
* SUDOC: 08089240X

 |

 |
Η **Άτυπη Αναρχική Ομοσπονδία** (FAI) είναι μια επαναστατική αναρχική οργάνωση. Έχει περιγραφεί από τις Ιταλικές υπηρεσίες πληροφοριών ως «οριζόντια» δομή διάφορων αναρχικών ομάδων, ενωμένων από τις πεποιθήσεις τους υπέρ της ένοπλης επαναστατικής δράσης. Η FAI έχει τις ρίζες της στην Ιταλία, αλλά από το 2012 άρχισε να εξαπλώνεται σε διάφορες χώρες. Σύμφωνα με τον επαναστατικό αναρχισμό, αντιτίθεται στον καπιταλισμό, τον εθνικισμό και τον μαρξισμό.

Η FAI έχει ιδεολογικούς δεσμούς και με ελληνικές αναρχικές ομάδες. Κάποιοι πυρήνες της FAI συσχετίστηκαν και επονομάστηκαν «Όλγα Οικονομίδου», από το φυλακισμένο μέλος της Συνομωσίας Πυρήνων της Φωτιάς, και «Λάμπρος Φούντας», από το μέλος του Επαναστατικού Αγώνα που πέθανε από πυροβολισμούς της Ελληνικής Αστυνομίας το 2010. Ένα έγγραφο από φυλακισμένα μέλη της ΣΠΦ αναφέρει την FAI ως έμπνευση για τη δική τους δραστηριότητα. Συνεπακόλουθα, η FAI επαίνεσε τη ΣΠΦ, δηλώνοντας ότι «το σχέδιο της ΣΠΦ, όπως το δικό μας, βασίζεται στη δράση και τις μεθόδους της επαναστατικής βίας».

Παραπομπές
----------

1. ↑  «Terrorist Organization Profiles - START - National Consortium for the Study of Terrorism and Responses to Terrorism». Αρχειοθετήθηκε από το πρωτότυπο στις 4 Ιουνίου 2010. Ανακτήθηκε στις 30 Απριλίου 2010.
2. ↑  «A Profile of the Informal Anarchist Federation in Italy». Combating Terrorism Center. Αρχειοθετήθηκε από το πρωτότυπο στις 9 Φεβρουαρίου 2021. Ανακτήθηκε στις 30 Νοεμβρίου 2019.
3. ↑  «Italy: Open Letter To The Anarchist & Anti-Authoritarian Movement (2003)». Anarhija.info. Αρχειοθετήθηκε από το πρωτότυπο στις 9 Φεβρουαρίου 2021. Ανακτήθηκε στις 30 Νοεμβρίου 2019.
4. ↑  Graham Johnson (1 Φεβρουαρίου 2011). «I(talians) Believe, in Anarchy!». *VICE*. Αρχειοθετήθηκε από το πρωτότυπο στις 9 Φεβρουαρίου 2021. Ανακτήθηκε στις 2 Δεκεμβρίου 2014.
5. ↑  Niki Kitsantonis (30 December 2010). «Bomb Blast Damages Athens Court Building». *The New York Times*. Αρχειοθετήθηκε από το πρωτότυπο στις 9 February 2021.. Ανακτήθηκε στις 19 February 2017.
Ο **Νίκος Παναγιώτου** είναι πρώην διεθνής Κύπριος τερματοφύλακας και νυν προπονητής ποδοσφαίρου.

Καριέρα τερματοφύλακα
---------------------

Ξεκίνησε την καριέρα του ως τερματοφύλακας το 1987 από την Ανόρθωση Αμμοχώστου, στην οποία παρέμεινε για 17 χρόνια κερδίζοντας 5 πρωταθλήματα και 3 κύπελλα. Το 2004 μετακινήθηκε στην ΑΕΚ Λάρνακας για ένα χρόνο. Ακολούθως, έπαιξε στο ελληνικό πρωτάθλημα δεύτερης κατηγορίας με τα χρώματα της Παναχαϊκής. Το 2006 επέστρεψε στην Κύπρο στην ομάδα και στον Αθλητικό Όμιλο Αγία Νάπα, όπου παρέμεινε για ένα χρόνο, ολοκληρώνοντας την καριέρα του.

Εθνική Κύπρου
-------------

Για 12 χρόνια ήταν τερματοφύλακας της Εθνικής Κύπρου, με την οποία μετράει 75 συμμετοχές. Είναι ο πέμπτος σε συμμετοχές με την εθνική ομάδα της χώρας και ο πρώτος τερματοφύλακας.

Προπονητική καριέρα
-------------------

Το 2009 ξεκίνησε καριέρα προπονητής αναλαμβάνοντας την ομάδα του ΑΣΙΛ Λύσης. Από το 2009 έως το 2011 ανέλαβε προπονητής στις ακαδημίες της Ανόρθωσης. Ακολούθως, έγινε προπονητής της Εθνικής Κύπρου U17 για δύο χρόνια. Την περίοδο 2012-13 ανέλαβε τον Ερμή Αραδίππου, τον οποίο οδήγησε στην Α΄ κατηγορία. Την περίοδο 2013-14, πέτυχε ιστορικές επιτυχίες με την ομάδα αυτή: για πρώτη φορά ο Ερμής κατέκτησε την 4η θέση στην τελική βαθμολογία (η ψηλότερη στην ιστορία της έως τότε), εξασφάλισε ευρωπαϊκή συμμετοχή (ΟΥΕΦΑ Γιουρόπα Λιγκ 2014-15), συμμετείχε στον τελικό κυπέλλου (όπου έχασε το τρόπαιο) και κατέκτησε το Σούπερ Καπ στην έναρξη της περιόδου 2014-15. Παρά την πετυχημένη πορεία της ομάδας, το Σεπτέμβριο του 2014 απολύθηκε.

Το Δεκέμβριο του 2014 προσελήφθει στη Νέα Σαλαμίνα Αμμοχώστου.

Τίτλοι
------

Ως τερματοφύλακας
* **5 Πρωταθλήματα Κύπρου** (1995, 1997, 1998, 1999, 2000)
* **3 Κύπελλο Κύπρου** (1998, 2002, 2003)
* **3 Σούπερ Καπ** (1995, 1998, 1999, 2000)

Ως προπονητής
* **1 Σούπερ Καπ** (2014)

Πηγές
-----

* Γιατί προτίμησαν τον Παναγιώτου
* Saving grace: Europe's favourite goalkeepers
* Κορυφαίος; Να γιατί!

Παραπομπές
----------

1. ↑  «Cyprus - Record International Players». RSSSF. Ανακτήθηκε στις 16 Νοεμβρίου 2014.
2. ↑  «Ερμής: Τέλος ο Νίκος Παναγιώτου!». *balla.com.cy*. 7 Σεπτεμβρίου 2014. Αρχειοθετήθηκε από το πρωτότυπο στις 10 Σεπτεμβρίου 2014. Ανακτήθηκε στις 21 Δεκεμβρίου 2014.
3. ↑  «ΝΕΑ ΣΑΛΑΜΙΝΑ: Έβαλε υπογραφή ο Νίκος Παναγιώτου». *sport-fm.com.cy*. 16 Δεκεμβρίου 2014. Αρχειοθετήθηκε από το πρωτότυπο στις 8 Νοεμβρίου 2015. Ανακτήθηκε στις 21 Δεκεμβρίου 2014.
4. ↑  «Συμφωνία Σαλαμίνας με τον Νίκο Παναγιώτου». *typos.com.cy*. 16 Δεκεμβρίου 2014. [*νεκρός σύνδεσμος*]

Εξωτερικοί σύνδεσμοι
--------------------

* Νίκος Παναγιώτου στην ιστοσελίδα National-Football-Teams.com
Η **Έλενα Κόλεβα** (γεννήθηκε στις 1 Δεκεμβρίου 1977) είναι Βουλγάρα επαγγελματίας διεθνής πετοσφαιρίστρια η οποία αγωνίζεται ως διαγώνιος στη Μπισόντε Σαν Κασιάνο, ομάδα της Ιταλίας.

Καριέρα
-------

Η Έλενα Κόλεβα έκανε τα πρώτα της βήματα στο χώρο της πετοσφαίρισης στις ακαδημίες της Λέφσκι Σόφιας, στην οποία παρέμεινε μέχρι το 2000. Στη συνέχεια, μεταπήδησε στην Ελλάδα, για λογαριασμό του Βύρωνα Αθηνών. Ωστόσο, στην ομάδα του Βύρωνα παρέμεινε για λίγους μόνο μήνες καθώς μεσούσης της αγωνιστικής περιόδου 2000-01 αποφάσισε να αποχωρήσει από το σύλλογο και να ταξιδέψει στην Ιταλία για λογαριασμό της Φόρμε Σολιέρα.

Το 2001 ταξίδεψε στη Γερμανία για λογαριασμό της Μπάγερν Λόλοφ, στην οποία παρέμεινε για ένα χρόνο. Το 2002 επέστρεψε στη Βουλγαρία και τη Λέφσκι Σόφιας, την ομάδα από την οποία ξεκίνησε την καριέρα της.

Από το 2003 και μέχρι το 2009, η Έλενα Κόλεβα αγωνίστηκε σε διάφορους συλλόγους της Ιταλίας και συγκεκριμένα στις: Βιρτζίλιο Γκαμπιόλι, Μόντε Σιάβο, Ρεμπέτσι Ριβεργκάρο, Καριμπάρμα Βόλλευ και Λούπα Πασιέντζα. Μοναδική εξαίρεση σε αυτήν την εξαετία της συνεχούς παρουσίας της στην Ιταλία, αποτέλεσε ένα πέρασμά της από τη ρωσική Φάκελ Νόβι (2007-08).

Το 2009 επέστρεψε για δεύτερη φορά στην καριέρα της στην Ελλάδα, αυτήν τη φορά για λογαριασμό του Ολυμπιακού Πειραιώς. Στην ομάδα του Πειραιά παρέμεινε για δύο χρόνια έχοντας καταφέρει να κατακτήσει το Κύπελλο Ελλάδας του 2011. Η κατάκτηση του τροπαίου αυτού αποτελούσε τη μέχρι τότε ιστορικότερη επιτυχία του συλλόγου, καθώς ήταν ο πρώτος τίτλος του συγκεκριμένου τμήματος του Ολυμπιακού -σε εθνικό επίπεδο- από την ίδρυσή του και μετά.

Επόμενος σταθμός στην καριέρα της Κόλεβα ήταν η Ντιναμό Βουκουρεστίου, ομάδα της Ρουμανίας. Στην ομάδα του Βουκουρεστίου παρέμεινε για μία μόλις αγωνιστική περίοδο.

Το 2012 επέστρεψε στην Ιταλία και αγωνίστηκε αρχικά με τη Σάνιταρς Μαθάνο (2012-13) κι έπειτα με τη Μπισόντε Σαν Κασιάνο (2013-14). Στη Σαν Κασιάνο παραμένει μέχρι και σήμερα.

Διεθνείς συμμετοχές
-------------------

Η Έλενα Κόλεβα έχει πραγματοποιήσει αρκετές συμμετοχές με την Εθνική ομάδα πετοσφαίρισης γυναικών της Βουλγαρίας.

Τίτλοι
------

* 1 Κύπελλο Ελλάδας: 2011

Πηγές
-----

* Το προφίλ της Έλενα Κόλεβα στο legavolleyfemminile.it Αρχειοθετήθηκε 2014-03-26 στο Wayback Machine.
* Ανακοίνωσε Κόλεβα ο Ολυμπιακός[*νεκρός σύνδεσμος*]
* Ανανέωσε με τον Ολυμπιακό η Κόλεβα[*νεκρός σύνδεσμος*]
Ο **Νίκος Παναγιωτίδης** είναι Έλληνας μουσικός και τραγουδιστής. Γεννήθηκε στις 22 Φεβρουαρίου του 1978 από Έλληνες γονείς στο Γκέτεμποργκ της Σουηδίας. Οι γονείς του είναι ο Ιωάννης Παναγιωτίδης και η Ελένη Παναγιωτίδου, ενώ έχει και 3 αδερφούς.

Βιογραφία
---------

Ασχολήθηκε με τη μουσική από πολύ μικρός. Επηρεασμένος από την ελληνική μουσική που άκουγε η οικογένεια του και από τον μεγάλο του αδερφό που ήταν επίσης μουσικός, στην ηλικία των 8 ετών ξεκίνησε την ενασχόλησή του με το τραγούδι και έμαθε μπουζούκι. Έτσι ξεκίνησε να παίζει μουσική και να τραγουδάει σε διάφορες εκδηλώσεις της ελληνικής κοινότητας του Γκέτεμποργκ.

### Antique

Το 1999 τον προσέγγισαν δυο Σουηδοί μουσικοί παραγωγοί, οι οποίοι διασκεύαζαν ελληνικά τραγούδια και έπαιζαν ως DJ τα καλοκαίρια στην Ελλάδα. Αυτοί οι δυο είχαν διασκευάσει το τραγούδι «Opa» του Νότη Σφακιανάκη και του Γιώργου Αλκαίου και ζήτησαν απο τον Νίκο και την παιδική του φίλη Έλενα Παπαρίζου να το ηχογραφήσουν. 

Στις 7 Απριλίου του 1999 ο Νίκος Παναγιωτίδης και η Έλενα Παπαρίζου μπήκαν σε στούντιο της Στοκχόλμης και ηχογράφησαν το πρώτο τους single, «Οπα-Οπα». 

Έχοντας δυο τραγούδια («Οπα-Οπα και «Δυνατά-Δυνατά») στα Top 10 Hits της Ελλάδας και της Σουηδίας οι Antique γνώρισαν μεγάλη επιτυχία στη Σκανδιναβία και αργότερα σε όλη την Ευρώπη και με τη συμμετοχή τους στην Eurovision το 2001, όπου, εκπροσωπώντας την Ελλάδα με το τραγούδι Die For You του Νίκου Τερζή και του Αντώνη Παππά, κατέκτησαν την 3η θέση, την καλύτερη θέση που είχε κατακτήσει η Ελλάδα μέχρι τότε στο διαγωνισμό. 

Οι Antique έβγαλαν 3 ολοκληρωμένα άλμπουμ και έπειτα αποφάσισαν να κάνουν ένα διάλειμμα από το συγκρότημα τους ώστε να δοκιμάσουν ο καθένας ξεχωριστά τις δυνατότητές του. Σε ενα ήρεμο κλίμα και διατηρώντας τη φιλία τους, ο Νίκος και η Έλενα διέλυσαν τους Antique το 2003 ενώ ήταν ακόμη πολύ επιτυχημένοι.

### Σόλο Καριέρα

Μετά τη διάλυση των Antique, ο Νίκος Παναγιωτίδης ξεκινά σόλο καριέρα υπογράφοντας συμβόλαιο με τη δισκογραφική εταιρία Groove Audio Media. Για αρκετό διάστημα λείπει από την Ελλάδα ψάχνοντας τραγούδια για το πρώτο του CD.

Τον Ιούνιο του 2005 κυκλοφορεί το CD του με τίτλο «Δυο Βροχές». Το CD περιέχει 6 τραγούδια και έχει κυρίως λαϊκό χαρακτήρα. Τα πέντε από αυτά έχει γράψει ο Γιάννης Σταμπουλίδης, ενώ το ντουέτο του Νίκου με την Εύα Χαιροπούλου έγραψε ο Μπάμπης Χαλκίδης. Το CD καταλαμβάνει την 3η θέση στα charts. Παρόλα αυτά, ο Νίκος Παναγιωτίδης αποφασίζει να αποσυρθεί από την ελληνική δισκογραφία. Έκτοτε ζει με την οικογένεια του στη Σουηδία και έχει ακολουθήσει έναν άλλον επαγγελματικό τομέα.

Επανένωση των Antique
---------------------

Το καλοκαίρι του 2019 οι Antique έκαναν μια μοναδική εμφάνιση στο Γκέτεμποργκ της Σουηδίας στα πλαίσια του "We Who Love The 90s", ένα φεστιβάλ της Σουηδίας αφιερωμένο στα hits των 90s. Εκεί, οι Antique αποθεώθηκαν και πλέον σχεδιάζουν να επανενωθούν.

Παραπομπές
----------


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* MusicBrainz: 3c7a256f-387c-4d26-8156-7f6bf6fc3566

 |

 |
Η **Έλενα Λαγκαντίνοβα** (βουλγαρικά: Елена Атанасова Лагадинова, 9 Μαΐου 1930 – 29 Οκτωβρίου 2017) ήταν Βουλγάρα αγρονόμος, γενετίστρια και πολιτικός.

Κατά τον Β' Παγκόσμιο Πόλεμο, η Λαγκαντίνοβα συνεισέφερε στη βουλγαρική αντίσταση ενάντια στη ναζιστική κατοχή και έλαβε το ψευδώνυμο "Амазонка" ή "Αμαζόνα". Ήταν η νεαρότερη γυναίκα πολεμίστρια στη Βουλγαρία, ξεκινώντας να συνεισφέρει στον πόλεμο σε ηλικία 11 ετών και να πολεμά σε ηλικία 14 ετών.

Μετά τη νίκη των Συμμάχων το 1945, πραγματοποίησε τη διατριβή της στη βιολογία, προτού εργαστεί ως επιστημονικός ερευνητής στη Βουλγαρική Ακαδημία Επιστημών. Εκεί, ανέπτυξε ένα νέο υβρίδιο σιταριού, που βοήθησε στην αύξηση της παραγωγικότητας στις φάρμες. Για αυτή την ανακάλυψη, έγινε μέλος του τιμητικού Τάγματος του Κυρίλλου και Μεθοδίου από τη βουλγαρική κυβέρνηση.

Το 1968, η Λαγκαντίνοβα δέχτηκε τη θέση της γραμματέως στην Επιτροπή του Βουλγαρικού Γυναικείου Κινήματος. Από αυτήν τη θέση, έπαιξε σημαντικό ρόλο στη δημιουργία και ενδυνάμωση της νομοθεσίας, ώστε να ωφεληθούν οι γυναίκες στον χώρο της εργασίας, μεταξύ των οποίων και νόμων για άδεια μητρότητας. Υπήρξε επίσης σημαντική φιγούρα στην παγκόσμια πολιτική σκηνή, καθώς συνεργάστηκε με ακτιβιστές για την ενίσχυση της συνεργασίας με εθνικούς οργανισμούς γυναικών και έγινε μέλος του Γυναικείου Οργανισμού των Ηνωμένων Εθνών το 1985.

Πέθανε στις 29 Οκτωβρίου 2017, σε ένα γηροκομείο στη Σόφια της Βουλγαρίας.
Συντεταγμένες: 48°4′23″N 39°47′50″E﻿ / ﻿48.07306°N 39.79722°E﻿ / 48.07306; 39.79722

Το **Βοζνεσενοβκα** (ουκρανικά: *Вознесенівка*, ρωσικά: *Вознесеновка*) είναι πόλη στο Δήμο Σβερντλόφσκ, στην Περιφέρεια Λουχάνσκ της Ουκρανίας. Σύμφωνα με την εκτίμηση του 2013, η πόλη αριθμούσε πληθυσμό 15.659 κατοίκων. 

Από το 2014, το Βοζνεσενοβκα ελέγχεται από τις δυνάμεις της Λαϊκής Δημοκρατίας του Λουχάνσκ. Τον Ιούλιο του 2014, η πόλη ήταν η σκηνή της μάχης κατά τη διάρκεια της Φιλο-ρωσικής σύγκρουσης στην Ουκρανία το 2014.

Στο πλαίσιο της νομοθεσίας περί αποκομμουνιστικοποίησης της Ουκρανίας, η πόλη επισήμως μετονομάστηκε σε Βοζνεσένιβκα το 2016, αν και λόγω του γεγονότος πως δεν ελέγχεται από την Ουκρανία η μετονομασία της επί της ουσίας δεν έχει εφαρμοστεί.

Παραπομπές
----------

1. ↑  (Ρωσικά) «Численность населения по состоянию на 1 октября 2015 года по Луганской Народной Республике» (PDF). Λαϊκή Δημοκρατία του Λουχάνσκ. Αρχειοθετήθηκε από το πρωτότυπο (PDF) στις 4 Φεβρουαρίου 2016. Ανακτήθηκε στις 21 Δεκεμβρίου 2015.
2. ↑  (Αγγλικά) «Four miners killed, 16 injured after artillery shell hits bus in Chervonopartyzansk - DTEK». *Interfax-Ukraine*. 11 Ιουλίου 2014. Ανακτήθηκε στις 12 Νοεμβρίου 2020.
Ο **Νίκος Ορφανός**, γεννημένος στις 19 Απριλίου 1982, είναι Έλληνας πρώην επαγγελματίας καλαθοσφαιριστής, ο οποίος φόρεσε για πέντε χρόνια την φανέλα του Άρη.

Καριέρα
-------

Ο Νίκος Ορφανός ξεκίνησε την επαγγελματική του καριέρα σε ηλικία 19 ετών από την ομάδα του Άρη. Με τους "κίτρινους" κατέκτησε το FIBA Champions Cup του 2003 και το κύπελλο Ελλάδας του 2004. Επίσης, έφθασε σε δύο ακόμη τελικούς του κυπέλλου, όπως και τον τελικό του ULEB Cup του 2006, όπου ο Άρης ηττήθηκε από την Ντιναμό Μόσχας με 73-60. Την ίδια χρονιά, οι "κίτρινοι" κατέλαβαν την τρίτη θέση του ελληνικού πρωταθλήματος και κέρδισαν το δικαίωμα να αγωνιστούν στην Ευρωλίγκα της επόμενης χρονιάς, για πρώτη φορά μετά από 15 σεζόν.

Το 2006-07, μεταγράφηκε στην ομάδα της ΑΕ Λάρισας, με την οποία κατέλαβε την ενδέκατη θέση στην διοργάνωση της Α1 κατηγορίας. Ακολούθησε η μεταγραφή του στον Α.Μ.Σ. Πανόραμα, με την ομάδα της Θεσσαλονίκης να κατακτά την δεύτερη θέση στο πρωτάθλημα της Α2 εθνικής κατηγορίας, αλλά λόγω οικονομικών προβλημάτων να μην καταφέρνει να δηλώσει συμμετοχή στο πρωτάθλημα της Α1.

Το 2008-09, συμμετείχε στο πρωτάθλημα της Α2 με την ομάδα του Κεραυνού Αιγίου, ο οποίος με 12 νίκες και 18 ήττες κατετάγη 14ος σε σύνολο 16 ομάδων. Την επόμενη χρονιά, κατέλαβε την πέμπτη θέση στην Α2 με την Ολυμπιάδα Πατρών, ενώ το 2010-11 φόρεσε την φανέλα του Κόροιβου Αμαλιάδας.

Το 2011-12, παρέμεινε στο πρωτάθλημα της Α2, αυτή την φορά αγωνιζόμενος με την ομάδα του ΟΦΗ, ενώ στην τελευταία του χρονιά ως επαγγελματίας αγωνίστηκε στο πρωτάθλημα της Β' εθνικής με την ομάδα του Φίλιππου Βέροιας, βοηθώντας την ομάδα της Ημαθίας να κερδίσει την άνοδο της στην Α2.

Παραπομπές
----------

1. ↑  Όταν ο Ραΐτσεβιτς «έραψε» το δεύτερο αστέρι του Αρη (vds)[*νεκρός σύνδεσμος*]
2. ↑  Σαν… «σήμερα» ο τελευταίος τίτλος του Άρη! Κύπελλο, κύπελλο στον Πύργο τον Λευκό! (videos)
3. ↑  ΔΕΝ ΞΕΧΝΩ! Λίντο, ο τελικός της ντροπής και της κλοπής! (video)
4. ↑  Εχασε, αλλά δεν ηττήθηκε ο Αρης - Contra.gr
5. ↑  Videos - Marousi-ARIS 59-63 (2005/06) part2 - Aris TV
6. ↑  ΑΜΣ ΠΑΝΟΡΑΜΑ - BasketBallStats.gr
7. ↑  Τζάμπολ και στην Α2 | Μπάσκετ: Ελλάδα | gazzetta.gr
8. ↑  Α2... amore mio! | Μπάσκετ: Ελλάδα | gazzetta.gr
9. ↑  Tα ρόστερ των ομάδων της Α2 | ΟΦΗ, OFI :: Gentikoule
10. ↑  Φίλιππος Βέροιας: Τυχερός ο Ορφανός | Onsports.gr

Πηγές
-----

* Orfanos Nikos - Eurobasket
* Ο Νίκος Ορφανός στον ΟΦΗ (25-9-2011)
|  |
| --- |
|  |
| **Νεμπέτ σε ιερογλυφικά** |

Η **Νεμπέτ** ("Κυρία") έγινε βεζίρης κατά το τέλος του Παλαιού Βασιλείου από το φαραώ Πεπί Α΄ της Έκτης Δυναστείας, ο οποίος ήταν γαμπρός της. Είναι η πρώτη καταγεγραμμένη βεζίρης στη αρχαία αιγυπτιακή ιστορία, με την επόμενη περίπτωση να απαντάται στη 26η Δυναστεία.

Ήταν σύζυγος του ευγενούς Χουί.

Οι κόρες της Βασίλισσες Αχενεσμεριρέ Α΄ και Αχενεσμεριρέ Β΄ ήταν αντίστοιχα οι μητέρες των φαραώ Μερενρέ Νεμτιεμσάφ και Πεπί Β΄.

Ο γιος της Ντζαού ήταν γεννημένος και είχε τάφο στην Άβυδο, και διετέλεσε και αυτός βεζίρης για τους ανιψιούς του. Η Νεμπέτ αναφέρεται στον τάφο του.

Η βεζίρης Νεμπέτ ήταν σύγχρονη του Ουενί του Πρεσβύτερου.

Παραπομπές
----------

1. ↑  Naguib Kanawati, *Conspiracies in the Egyptian Palace: Unis to Pepy I*, London - New York, 2003, p. 173

Πηγές
-----

* Aidan Dodson & Dyan Hilton, The Complete Royal Families of Ancient Egypt, Thames & Hudson (2004) (ISBN 0-500-05128-3), pp. 19, 76-77.
Ο **Άρης (Αριστείδης) Λυκογιάννης** (10 Απριλίου 1969) είναι Έλληνας επαγγελματίας προπονητής καλαθοσφαίρισης.

Προπονητική σταδιοδρομία
------------------------

Ήταν ο προπονητής του Ίκαρου Καλλιθέας από το 2009 έως το 2012, με τον οποίο κέρδισε το πρωτάθλημα της Α2 Εθνικής κατηγορίας το 2010. Τη σεζόν 2012-13 ήταν ο προπονητής της σουηδικής Σόλνα Βίκινγκς. Διετέλεσε προπονητής του Κολοσσού Ρόδου στην Α1 Εθνική από το 2014 έως το 2018. Κατά τη διάρκεια αυτής της περιόδου, έγινε επίσης για σύντομο χρονικό διάστημα βοηθός προπονητή στον Παναθηναϊκό το 2015. Το 2018, έγινε προπονητής του προσφάτως προβιβασμένου στην Α1 Εθνική, Χολαργού. Επέστρεψε για άλλη μια φορά στον Κολοσσό Ρόδου για τη σεζόν 2019-2020, αλλά αποχώρισε στις 3 Αυγούστου 2020.

Στις 10 Δεκεμβρίου 2020, ο Λυκογιάννης προσλήφθηκε ως προπονητής του ΠΑΟΚ, ενώ στις 31 Μαρτίου 2021 υπέγραψε την επέκταση του συμβολαίου του με την ομάδα για τρία ακόμη χρόνια. Μετά τον αποκλεισμό του ΠΑΟΚ στα προημιτελικά του Final 8 του Κυπέλλου Ελλάδος στις 16 Φεβρουαρίου 2023, ανακοινώθηκε η λύση της συνεργασίας τους .

Διακρίσεις
----------

### Συλλογικές

* Πρωτάθλημα Α2 Εθνικής: (2010)

Παραπομπές
----------

1. ↑  Ανακτήθηκε στις 20  Ιουνίου 2019.
2. ↑  Ikaros Chalkidas signed Aris Lykogiannis
3. ↑  «Αυτός είναι ο Άρης Λυκογιάννης». *www.sport24.gr*. 22 Μαΐου 2015.
4. ↑  Kolossos Rodou signed Aris Lykogiannis as head coach
5. ↑  Holargos Basketball Club roster 2018-2019
6. ↑  «ΠΑΟΚ: O Άρης Λυκογιάννης είναι ο νέος προπονητης της ομάδας, στη θέση του Κώστα Μέξα». *www.sport24.gr*. 10 Δεκεμβρίου 2020.
7. ↑  «ΠΑΟΚ και Λυκογιάννης μαζί ως το 2024». *Επίσημη ιστοσελίδα ΚΑΕ ΠΑΟΚ*. 31 Μαρτίου 2021. Ανακτήθηκε στις 12 Αυγούστου 2021.
8. ↑  «Λύση συνεργασίας με τον κόουτς Λυκογιάννη». *PAOK BC*. Ανακτήθηκε στις 17 Φεβρουαρίου 2023.

Εξωτερικοί σύνδεσμοι
--------------------

* Άρης Λυκογιάννης στο eurobasket.com
Ο **Νεμπόισα Ρόντιτς** (*σερβικά : Небојша Родић*) είναι πολιτικός της Σερβίας, ο σημερινός υπουργός άμυνας της Δημοκρατίας της Σερβίας μέλος της κυβέρνησης Ίβιτσα Ντάτσιτς.

Γεννήθηκε το 1953 και σπούδασε νομικά και στην στρατιωτική σχολή "Τίτο". Εργάστηκε σε διάφορες δημόσιες θέσεις σε υπουργεία κυρίως. Είχε εκλεγεί βουλευτής της Σερβικής εθνοσυνέλευσης όπου ήταν και αναπληρωτής γραμματέας της. Έχει υπηρετήσει και ως διευθυντής στο γυμνάσιο τεχνολογίας του Σάμπατς.

Είναι μέλος του Προοδευτικού κόμματος της Σερβίας, είναι υπουργός άμυνας από τις 27 Ιουλίου 2012.

Έχει γράψει το βιβλίο "Све Владе Србије од 1804".

Παραπομπές
----------

1. ↑  Ανακτήθηκε στις 24  Ιουνίου 2019.
2. ↑  РТС , Νεμπόισα Ρόντιτς υποψήφιος για υπουργός Άμυνας, στην σερβική γλώσσα

Πηγές
-----

* Μικρό βιογραφικό του, στην σερβική γλώσσα
Ο **Άρθουρ ΜακΦέρσον** (*λατινικό αλφάβητο: Arthur MacPherson*), (Αγία Πετρούπολη, Ρωσική Αυτοκρατορία 1 Φεβρουαρίου 1896 - ? ), ήταν γεννημένος στη Ρωσική Αυτοκρατορία βρετανός αργότερα αμερικανός, με Σκοτσέζικη καταγωγή, αθλητής της αντισφαίρισης και διπλωμάτης.

Ο ΜακΦέρσον καταγόταν από οικογένεια Σκοτσέζων και τη Γλασκόβη στη Ρωσία βρέθηκαν οι παππούδες του, Ντέιβιντ και Αν, πατέρας του ήταν ο Άρθουρ Νταβίντοβις ΜακΦέρσον και αδελφός του ο Ρόμπερτ. 

Κατά τον Α΄παγκόσμιο πόλεμο και το 1915 κατατάχτηκε στον Βρετανικό στρατό στους "Cameron Highlanders" και μετά το τέλος του πολέμου χρημάτισε διπλωμάτης στη Ρίγα της Λετονίας ενώ αναφέρεται ότι ήταν και κατάσκοπος. Υπηρέτησε στη Βόρεια ρωσική εκστρατευτική δύναμη στο Μουρμάνσκ και στο Αρχαγγέλσκ. Το 1930 μετοίκισε στις Ηνωμένες πολιτείες.

Στην αντισφαίριση μαζί με τον αδελφό του Ρόμπερτ ήταν πρωταθλητές Ρωσίας το 1914.. Πολλές φορές πρωταθλητής Λετονίας κατά την παραμονή του εκεί, είχε συμμετάσχει στο Γουίμπλεντον το 1920 και το 1923 και έξι φορές στο αμερικανικό όπεν με πρώτη φορά το 1917.

Παραπομπές
----------

1. ↑  *ATP website*. MS26. Ανακτήθηκε στις 27  Απριλίου 2022.
2. 1 2  arthur macpherson: the scotsman who brought football together in russia
3. 1 2  «Rusian tennis Hall of Fame». Αρχειοθετήθηκε από το πρωτότυπο στις 4 Δεκεμβρίου 2017. Ανακτήθηκε στις 31 Οκτωβρίου 2017.
Ο **Σερ Άρθουρ Χένρι Κρόσφιλντ** (*αγγλικά : Sir Arthur Henry Crosfield*), (5 Απριλίου 1865 - 22 Σεπτέμβριου του 1938), 1ος βαρονέτος του Ηνωμένου Βασιλείου. Ήταν Άγγλος βουλευτής του βρετανικού κοινοβουλίου, επιχειρηματίας και αθλητής.

Βιογραφία
---------

Ο Άρθουρ Κρόσφιλντ είχε εκλεγεί βουλευτής της περιφέρειας Γουάρινγκτον με το Φιλελεύθερο κόμμα από το 1906 έως τον Δεκέμβριο του 1910. Το 1907 παντρεύτηκε την Ντομίνι Ηλιάδη ελληνικής καταγωγής μέλος την ελληνικής παροικίας στο Λονδίνο. Το 1915 χρίστηκε ιππότης και απέκτησε τον τίτλο του 1ου βαρονέτου του Μίντλσεξ.

Το 1911 κληρονόμησε από τον πατέρα του την επιχείρηση σαπωνοποιίας και κατασκευής κεριού*Joseph Crosfield and Sons*. Πούλησε την εταιρεία το 1911 και έχτισε το Γουίτανχαρστ (*Witanhurst*) που είναι ακόμα και σήμερα το μεγαλύτερο σπίτι στο Λονδίνο, εκτός από τα Ανάκτορα του Μπάκιγχαμ. 

Ήταν παίκτης του γκολφ και κέρδισε πολλά πρωταθλήματα. Ήταν επίσης πρόεδρος της φιλανθρωπικής οργάνωσης  *National Playing Fields Association* (για την οποία χρίστηκε ιππότης το 1929 ) και υπηρέτησε ως Διοικητής της Σχολής *Highgate School* από το 1929 έως το 1930.

Ο Κρόσφιλντ έχασε μεγάλο μέρος της περιουσίας σε μια αποτυχημένη Ελληνική επιχείρηση εξόρυξης στα μέσα της δεκαετίας του 1930, και σκοτώθηκε λίγο αργότερα, όταν έπεσε από το παράθυρο τρένου όπου ταξίδευε στη νότια Γαλλία.

Κατά την παραμονή του στην Ελλάδα ήταν μέλος του Ομίλου αντισφαίρισης Αθηνών, ήταν νικητής στο πανελλήνιο πρωτάθλημα στο διπλό αντρών το 1920 με συμπαίκτη τον Χένρι Μέγιες.

Παραπομπές
----------

1. ↑  mr-arthur-crosfield. Ανακτήθηκε στις 9  Οκτωβρίου 2017.
2. ↑  (Αγγλικά) *Hansard 1803–2005*. mr-arthur-crosfield. Ανακτήθηκε στις 22  Απριλίου 2022.
3. 1 2  (Αγγλικά) *Hansard 1803–2005*.
4. ↑   *No. 29242*. 27 July 1915.
5. ↑  espressonews.gr, Η πιο πλούσια Ρωσίδα αγόρασε το μεγαλύτερο σπίτι του Λονδίνου[*νεκρός σύνδεσμος*]
6. ↑   *No. 33472*. 1 March 1929.
7. ↑  Ed Caesar, 1 June 2015, House of Secrets, The New Yorker
8. ↑  «Sir A. Crosfield's Fall from Train». The Manchester Guardian. 30 September 1938, σελ. 13.
9. ↑  *Ελευθέριου Σκιαδά,* 100 χρόνια Όμιλος Αντισφαίρισης Αθηνών 1895-1995*, Μικρός Ρωμηός Ε.Π.Ε. ISBN 960-85466-2-1, σελ. 123*

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 78529457
* LCCN: no2006035835
* ISNI: 0000 0000 6406 5664

 |

 |
Ο **Άρης Σερβετάλης** (Κουκάκι, 21 Δεκεμβρίου 1976) είναι Έλληνας ηθοποιός του θεάτρου και της τηλεόρασης.

Βιογραφία
---------

Η καταγωγή του είναι από την Απείρανθο Νάξου. Μετά την αποφοίτησή του από το Λύκειο Κουκακίου ξεκίνησε να εργάζεται σε μια αποθήκη ηλεκτρικών ειδών. Με την προτροπή μιας φίλης του έδωσε τις εξετάσεις του Υπουργείου Πολιτισμού και γράφτηκε στη Δραματική Σχολή Φωτιάδη.

### Εργογραφία

Αρχικά έλαβε μέρος σε θεατρικές παραστάσεις, όπως το «Ουπς» του Γιάννη Κακλέα. Στο ευρύ κοινό έγινε γνωστός με την συμμετοχή του στη δημοφιλή κωμική σειρά του Mega *"Είσαι το ταίρι μου"*, υποδυόμενος έναν εκκεντρικό και ασυμβίβαστο νεαρό, το Λάζαρο. Ένα χρόνο μετά συμμετείχε σε μια επίσης επιτυχημένη σειρά του ίδιου καναλιού, κοινωνική αυτή τη φορά, με τίτλο *"Κλείσε τα μάτια"*. Πρωταγωνίστησε επίσης κατά την περίοδο 2006 - 2008 στη σειρά "Singles" (Κύκλοι: 2, 2 ½, 3), ενσαρκώνοντας το ρομαντικό και ευαίσθητο Φώτη.

Στο θέατρο "Πρόζα" έλαβε μέρος στην παράσταση "Μια Ιστορία στο Ζωολογικό Κήπο" του συγγραφέα Έντουαρντ Άλμπι, καθώς και σε δύο παραστάσεις του Δημήτρη Παπαϊωάννου με τίτλους "2" και "ΜΗΔΕΙΑ".

Tο 2018 πρωταγωνίστησε στην ταινία *The Waiter* και κέρδισε το βραβείο Α' Ανδρικού ρόλου στα Βραβεία Ελληνικής Ακαδημίας Κινηματογράφου. Το 2020 είχε τον πρωταγωνιστικό ρολο στην ταινία *Μήλα* και το 2021 στην ταινία *Ο Άνθρωπος του Θεού* σε σενάριο και σκηνοθεσία Γέλενα Πόποβιτς ως ο Άγιος Νεκτάριος Αιγίνης και αφηγείται τη ζωή του Aγίου μετά την εκθρόνισή του από επίσκοπος Πενταπόλεως.

Για την ερμηνεία του στην ταινία *Αγέλη Προβάτων* του απονεμήθηκε το βραβείο β' ανδρικού ρόλου 2022 από την ελληνική ακαδημία κινηματογράφου.

Φιλμογραφία
-----------

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2001 | Αθώος ή Ένοχος | ANT1 |  | 6 επεισόδια |
| 2001-2002 | Είσαι το Ταίρι Μου | MEGA | Λάζαρος Καραγεωργόπουλος | Πρωταγωνιστικός Ρόλος |
| 2002-2004 | Κλείσε τα μάτια | MEGA | Στέφανος Αγγέλου | Πρωταγωνιστικός Ρόλος |
| 2005 | Επτά Θανάσιμες Πεθερές | MEGA | Μίλτος Λαμπέλης | Επεισόδιο: "Η Πεθερά Θύμα" |
| 2006-2008 | Singles | MEGA | Φώτης Λαγουδάκης | Πρωταγωνιστικός Ρόλος |
| 2008 | Σε είδα | ALPHA | Λεωνίδας | Επεισόδιο: "1500 Κινέζοι" |
| 2016-2017 | Η μαμά λείπει ταξίδι για δουλειές | MegaOne | Μάρκος | Πρωταγωνιστικός Ρόλος |
| 2018-2019 | Μπλε | ALPHA Κύπρου | Ασκητής | Πρωταγωνιστικός Ρόλος |

Παραπομπές
----------

1. ↑  Ο Άρης Σερβετάλης γράφει για τη δική του Νάξο!
2. 1 2  «Άρης Σερβετάλης ΟΙ ΑΘΗΝΑΙΟΙ». *Lifo*. 23-02-2011. Αρχειοθετήθηκε από το πρωτότυπο στις 2011-02-27.. Ανακτήθηκε στις 09-06-2014.
3. ↑  «Βραβεία Ίρις 2019». Αρχειοθετήθηκε από το πρωτότυπο στις 4 Μαΐου 2019. Ανακτήθηκε στις 23 Μαΐου 2019.
4. ↑  «Αποτελέσματα : Hellenic Film Academy». *hellenicfilmacademy.gr*. Ανακτήθηκε στις 12 Απριλίου 2023.

Εξωτερικοί σύνδεσμοι
--------------------

* Επίσημο FanClub
* Ιστοσελίδα στο IMDb.
* Ιστοσελίδα στο cine.gr

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 275920405
* LCCN: no2013039590
* ISNI: 0000 0003 8443 414X
* GND: 1033577049
* SUDOC: 186066651
* BNE: XX5251270

 |

 |
Ο **Νεμπόισα Κρουπνίκοβιτς** (σερβ. Небојша Крупниковић - Nebojša Krupniković) είναι πρώην μεσοεπιθετικός ποδοσφαιριστής από τη Σερβία, με μακροχρόνια καριέρα στην Μπουντεσλίγκα και σε άλλα πρωταθλήματα. Έχει ύψος 1,84 μ. και σταμάτησε το 2008.

Βιογραφικό
----------

Ο Νεμπόισα Κρουπνίκοβιτς γεννήθηκε στις 15 Αυγούστου 1973 στην πόλη Ποζέγκα (Požega) της δυτικής Σερβίας. Ξεκίνησε το ποδόσφαιρο στον Ερυθρό Αστέρα και συνέχισε στη Ραντνίσκι Βελιγραδίου. Το 1993 ήρθε στον Πανιώνιο, με τον οποίο έκανε ένα πλήρες πρωτάθλημα και αναδείχθηκε πρώτος σκόρερ του συλλόγου με 9 γκολ. Ακολούθως, επέστρεψε στον Ερυθρό Αστέρα για δυο σεζόν και στη συνέχεια περιπλανήθηκε σε διάφορες χώρες και ομάδες: Σταντάρ Λιέγης στο Βέλγιο, Γκάμπα Οζάκα Ιαπωνίας και Μπαστιά Γαλλίας. Το 1999 έπαιξε για πρώτη φορά στη Γερμανία, στην Κέμνιτσερ, για να παραμείνει ως το 2006 παίζοντας στην Μπουντεσλίγκα με το Ανόβερο και την Αρμίνια Μπίλεφιλντ. Μεσολάβησε ένα έτος στην γιαπωνέζικη Ιτσιχάρα και επέστρεψε στη Γερμανία, στην Παντερμπόρν, τελευταίο σταθμό της μακροχρόνιας περιπλάνησής του.

Καριέρα
-------

| Χρονιές | Σύλλογος | Συμμετοχές | Γκολ |
| --- | --- | --- | --- |
| 1991-1992 |  Ερυθρός Αστέρας Βελιγραδίου | 10 | 0 |
| 1993 |  Ραντνίσκι Βελιγραδίου | 8 | 0 |
| 1993-1994 |  Πανιώνιος | 30 | 9 |
| 1994-1996 |  Ερυθρός Αστέρας Βελιγραδίου | 62 | 43 |
| 1996-1997 |  Σταντάρ Λιέγης | 15 | 5 |
| 1997-1998 |  Γκάμπα Οζάκα | 40 | 11 |
| 1999 |  Μπαστιά | 10 | 1 |
| 1999 |  ΟΦΚ Βελιγραδίου | 0 | 0 |
| 1999-2001 |  Κέμνιτσερ | 38 | 9 |
| 2001-2005 |  Ανόβερο | 117 | 17 |
| 2005-2006 |  Αρμίνια Μπίλεφελντ | 8 | 3 |
| 2006 |  Γιουνάιτεντ Ιτσιχάρα Τσίμπα | 25 | 5 |
| 2007-2008 |  Παντερμπόρν | 29 | 2 |

Παραπομπές
----------

1. ↑  (πολλαπλές γλώσσες) *Transfermarkt*. 906. Ανακτήθηκε στις 9  Οκτωβρίου 2017.
2. ↑  2070. Ανακτήθηκε στις 9  Μαΐου 2022.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

*
Ο **Γιαροσλάβ Βολοντιμιρκόβιτς** ο *Νουνεχής*, ουκραν. Ярослав Володимирковых Осмомыслъ [προφ. Οσμομίσλ] (π. 1135 - 1 Οκτωβρίου 1187) από τον Οίκο των Ρουρικιδών-Γαλικίας ήταν πρίγκιπας της Γαλικίας (1153-87).

Βιογραφία
---------

Ήταν γιος τού Βολοντιμίρκο πρίγκιπα της Γαλικίας και μίας των Άρπαντ, κόρης τού Κολομάν της Ουγγαρίας.

Ανέλαβε την εξουσία το 1153. Στην εξωτερική του πολιτική ήταν σύμμαχος με τους βασιλείς της Ουγγαρίας και της Πολωνίας και εναντίον των πριγκίπων τού Κιέβου, οι οποίοι υποστήριζαν τον εξάδελφό του Ιβάν τού Μπερλάντνικ στις προσπάθειές του να αποσπάσει συνοριακές πόλεις από τη Βολινία. Έπειτα από πολλά έτη εχθροπραξιών, ο Γιαροσλάβ κατάφερε την εξορία τού Ιβάν, ο οποίος πήγε στην Κωνσταντινούπολη, στην Αυλή τού Μανουήλ Α΄ Κομνηνού Αυτοκράτορα των Ρωμαίων.

Το 1164-65 ο Ανδρόνικος Κομνηνός, εξάδελφος τού Αυτοκράτορα, δραπέτευσε από την αιχμαλωσία στην Κωνσταντινούπολη και διέφυγε στην Αυλή τού Γιαροσλάβ. H προοπτική διεκδίκησης τού θρόνου της Κωνσταντινούπολης από τον Ανδρόνικο με την υποστήριξη της Γαλικίας και της Ουγγαρίας ανησύχησε τους Ρωμαίους και οι διπλωμάτες τους αναστατώθηκαν άνευ προηγουμένου. Τελικά ο Μανουήλ Α΄ χαρίστηκε στον εξάδελφό του και τον έπεισε να επιστρέψει το 1165. Επίσης ο Γιαροσλάβ πείστηκε να εγκαταλείψει τις Ουγγρικές διασυνδέσεις του και να επιστρέψει πλήρως στην Αυτοκρατορική σφαίρα επιρροής. Ως το 1200 οι πρίγκιπες της Γαλικίας πρόσφεραν υπηρεσίες στη Ρωμαϊκή Αυτοκρατορία, επιτιθέμενοι στους εχθρούς της Κουμάνους.

Οικογένεια
----------

Νυμφεύτηκε την Όλγα των Ρουρικιδών, κόρη τού Γιούρι Α΄ του *μακρόχειρος* (dolgoruky) πρίγκιπα τού Κιέβου και είχε τέκνα:

* Βλαντίμιρ Β΄ απεβ. 1198/9, πρίγκιπας της Γαλικίας.
* Ευφροσύνη, παντρεύτηκε τον Ιγκόρ πρίγκιπα τού Τσέρνιγοφ.
* Βιατσεσλάβα απεβ. μετά το 1200, παντρεύτηκε τον Όδονα των Πιαστ δούκα της Μεγαλύτερης Πολωνίας.
* (κόρη), παντρεύτηκε τον Στέφανο Γ΄ της Ουγγαρίας.

Από την παλλακίδα του Ναστάζια (Αναστασία) είχε τέκνο:

* Ολέγκ 1161-1188, πρίγκιπας της Γαλικίας.

Πηγές
-----

* Pasternak, Ya. *Ancient Halych*. Krakov-Lviv, 1944
* Maiorov A.V. *Galitsko-Volynskaya Rus: Ocherki sotsialno-politicheskikh otnoshenii v domongolskii period. Knyaz, boyare i gorodskaya obschina.* St Petersburg, 2001 (in Russian).

1. ↑  web.archive.org/web/20190504093227/https://zbruc.eu/node/72559.
2. ↑  «Анастасия (Настаська)» (Ρωσικά)
3. ↑  Andrey Ekzemplyarsky: «Владимир Ярославич» (Ρωσικά)
4. ↑  «Галицкие» (Ρωσικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 30910973
* LCCN: n83063933

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Yaroslav Osmomysl  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο Βουβάρης ήταν γιος του Μεγάβαζου. 
 Ο Βουβάρης έκτισε τη Διώρυγα του Ξέρξη για τη διέλευση της δεύτερης περσικής εισβολής στην Ελλάδα. Η χερσόνησος του Αγίου Όρους από τη στρατόσφαιρα (σε υψόμετρο 23 χλμ.) και η προσομοίωση της Διώρυγας του Ξέρξη (όπως φαίνεται από το βορρά). 
 Το βόρειο άκρο της Διώρυγας του Ξέρξη, τώρα επικαλυμμένη. 
Ο **Βουβάρης** (πέθανε μετά το 480 π.Χ.) ήταν Πέρσης ευγενής και μηχανικός στην υπηρεσία της Αχαιμενιδικής Αυτοκρατορίας του 5ου αιώνα π.Χ.. Ήταν ένας από τους γιους του Μεγάβαζου και ξάδερφος δευτέρου βαθμού του Ξέρξη Α' της Περσίας.

Γάμος με την αδερφή του Αλεξάνδρου Α' της Μακεδονίας
----------------------------------------------------

Ο Βουβάρης γεννήθηκε γύρω στο 498 π.Χ.. Εστάλη στη Μακεδονία προκειμένου να διευθετήσει μια διπλωματική σύγκρουση με τον βασιλιά Αλέξανδρο Α' της Μακεδονίας, καθώς ο Αλέξανδρος ήταν υπεύθυνος ως εστεμμένος πρίγκιπας για τη δολοφονία αρκετών μελών μιας περσικής αντιπροσωπείας, λίγα χρόνια νωρίτερα. Οι Πέρσες είχαν πάρει ελευθερίες με τις μακεδόνισσες γυναίκες του Παλατιού και ως εκ τούτου είχαν σκοτωθεί όλοι, μαζί με την ακολουθία τους, από τον Αλέξανδρο και τους άνδρες του. Ο στρατηγός Βουβάρης στάλθηκε με μερικά στρατεύματα για να διερευνήσει το θέμα. Ο Βασιλιάς Αλέξανδρος ηρέμησε την κατάσταση δίνοντας ένα μεγάλο χρηματικό ποσό και παντρεύοντας την αδελφή του Γυγαία με τον Βουβάρη. Απέκτησαν έναν γιο που ονομάστηκε από τον παππού της μητέρας τους, τον Αμύντα. Ο Αμύντας αργότερα κυβέρνησε στην Καρία ως τύραννος της πόλης της Αλαβάνδας.

Διώρυγα του Ξέρξη
-----------------

Από περίπου πριν το 483 π.Χ. και για τρία χρόνια, ο Ξέρξης Α' ανέθεσε στο Βουβάρη μαζί με τους Αρταχαίους την κατασκευή της αποκαλούμενης Διώρυγας του Ξέρξη μέσω του ισθμού των ανατολικών λόφων της χερσονήσου της Χαλκιδικής (κοντά στην Ιερισσό). Εκεί, σχεδόν δέκα χρόνια πριν, ο μεγάλος περσικός στόλος του Μαρδόνιου είχε καταστραφεί εν μέσω των άνισων κυμάτων του Αγίου Όρους. Η διώρυγα εκμηδένισε τη δυνατότητα επανάληψης αυτής της καταστροφής. Η κατασκευή της διώρυγας ήταν ένα από τα πιο περίτεχνα έργα της αρχαιότητας και διήρκεσε τρία χρόνια, καθώς οι εργαζόμενοι προσελήφθησαν βίαια από διάφορους λαούς, συμπεριλαμβανομένων των κατοίκων του Άθω.

Γέφυρα του Στρυμόνα
-------------------

Σύμφωνα με τον Ηρόδοτο "οι ίδιοι άνδρες που χρησιμοποιήθηκαν για την εκσκαφή της διώρυγας, κλήθηκαν επίσης να ενώσουν τις όχθες του ποταμού Στρυμόνα με μία γέφυρα". Η γέφυρα του ποταμού Στρυμόνα θα διευκόλυνε επίσης την εξέλιξη της εισβολής της Αχαιμενιδικής δύναμης.

Πηγές
-----

* Ηρόδοτος , *Ιστορία* 5, 18-20. 7, 22; 8, 136
* Marcus Iunianus Iustinus 7, 3-4

Παραπομπές
----------

1. 1 2  *DASCYLIUM – Encyclopaedia Iranica*.
2. ↑  *Justinus: Epitome of Pompeius Trogus Chap 7, paragraphs 3-4*.
3. ↑  Ο Ηρόδοτος VII, 24
4. ↑  *ARTACHAIĒS – Encyclopaedia Iranica*.
5. ↑  *LacusCurtius • Herodotus — Book VII: Chapter 24*.
Το ***Βενέρα 3*** (*Венера-3*, «Αφροδίτη 3») ήταν σοβιετικό μη επανδρωμένο διαστημόπλοιο που εκτοξεύθηκε το 1965 για τη μελέτη της Αφροδίτης στα πλαίσια του Προγράμματος *Βενέρα*. Υπήρξε το πρώτο τεχνητό αντικείμενο στην ιστορία της ανθρωπότητας που άγγιξε την επιφάνεια ενός άλλου πλανήτη.

Αποστολή
--------

Η εκτόξευση της αποστολής έγινε στις 16 Νοεμβρίου 1965, στις 06:19 ώρα Ελλάδας, από το Κοσμοδρόμιο του Μπαϊκονούρ, στο Καζακστάν. Ο στόχος ήταν, για πρώτη φορά, η προσεδάφιση στην επιφάνεια της Αφροδίτης. Το τμήμα εισόδου στην ατμόσφαιρα του πλανήτη περιείχε σύστημα ραδιοεπικοινωνιών, επιστημονικά όργανα, πηγές ηλεκτρικής ενέργειας, και μετάλλια με το έμβλημα της ΕΣΣΔ.

Την 1η Μαρτίου του 1966, το σοβιετικό διαστημόπλοιο έγινε το πρώτο κατασκεύασμα του ανθρώπου που επισκέφθηκε έναν άλλο πλανήτη του ηλιακού συστήματος. Το Βενέρα 3 έφτασε στην Αφροδίτη έπειτα από ένα περιπετειώδες ταξίδι τρεισήμισι μηνών, κατά τη διάρκεια του οποίου η πορεία του χρειάστηκε να επιδιορθωθεί μόνο μία φορά από τους Σοβιετικούς ειδικούς, ώστε να φτάσει συνεπές στο ραντεβού του. Το σοβιετικό διαστημόπλοιο είχε βάρος ενός τόνου και διατηρούσε διαρκή ραδιοφωνική επικοινωνία με τη Γη ως τη στιγμή που εισήλθε στην ατμόσφαιρα της Αφροδίτης, στην τελική φάση της αποστολής του. 

Το διαστημόπλοιο συνετρίβη, κατά την προσεδάφισή του στην επιφάνεια της Αφροδίτης, πρόλαβε όμως να στείλει στη Γη τις πρώτες κοντινές φωτογραφίες του πλανήτη και να αφήσει στην επιφάνειά του την κόκκινη σημαία της ΕΣΣΔ και μία μεταλλική πλακέτα με το σφυροδρέπανο. Το Βενέρα 3 ήταν το πρώτο τεχνητό αντικείμενο στην ιστορία της ανθρωπότητας που προσέκρουσε στην επιφάνεια ενός άλλου πλανήτη. Το πρώτο τέτοιο αντικείμενο που αποδεδειγμένα προσεδαφίσθηκε'ομαλά στην επιφάνεια άλλου πλανήτη ήταν το *Βενέρα 7* τον Δεκέμβριο του 1970 (το *Βενέρα 4* το 1967 είχε επίσης μειωμένη ταχύτητα με χρήση αλεξιπτώτων, αλλά για να καταγράψει ατμοσφαιρικά δεδομένα και είναι άγνωστη η ταχύτητα προσκρούσεως).

Δείτε επίσης
------------

* Πρόγραμμα Βενέρα
* Διαστημικές αποστολές το 1965

Παραπομπές
----------

1. ↑  *Το "Βένους 3" στην Αφροδίτη*, Ιστορικό Λεύκωμα 1966, σελ. 119, Καθημερινή (1997)
2. ↑  David Leverington (2000). *New cosmic horizons*. Cambridge University Press. σελ. 74. ISBN 0-521-65833-0.
3. ↑  «Venera 3». NASA. Αρχειοθετήθηκε από το πρωτότυπο στις 3 Μαρτίου 2013. Ανακτήθηκε στις 12 Σεπτεμβρίου 2015.

  


|  |  |
| --- | --- |
| 

|  |
| --- |
| * Πύλη:Διάστημα
 |

 |
Η **Γιασμίν Σμιτ** (γεννήθηκε στις 21 Νοεμβρίου 1984 στο Άμστερνταμ) είναι Ολλανδέζα διεθνής επαγγελματίας υδατοσφαιρίστρια.

Καριέρα
-------

Η Γιασμίν Σμιτ έχει περάσει το μεγαλύτερο μέρος της καριέρας της στην ολλανδική Χετ Ραβίν, με την οποία έχει κατακτήσει μέχρι στιγμής τέσσερα πρωταθλήματα Ολλανδίας (2003, 2008, 2012, 2013), τέσσερα Κύπελλα Ολλανδίας (2006, 2007, 2008, 2010) καθώς και ένα Σούπερ Καπ Ολλανδίας (2008). Την περίοδο 2008-09 αγωνίστηκε στην Ελλάδα με την ομάδα του Ολυμπιακού Πειραιώς, με τον οποίο κατάφερε να κατακτήσει το πρωτάθλημα Ελλάδας του 2009. Μετά το πέρασμά της από την ομάδα του Πειραιά, η Σμιτ επέστρεψε στην Ολλανδία και τη Χετ Ραβίν, στην οποία παρέμεινε μέχρι το καλοκαίρι του 2016, όπου επέστρεψε στον Ολυμπιακό Πειραιώς.

Διεθνείς συμμετοχές
-------------------

Η Γιασμίν Σμιτ είναι διεθνής με την εθνική ομάδα υδατοσφαίρισης γυναικών της Ολλανδίας και έχει πραγματοποιήσει επίσημες συμμετοχές σε διφορα διεθνή Πρωταθλήματα. Συγκεκριμένα, έχει συμμετάσχει στο Παγκόσμιο Πρωτάθλημα Υγρού Στίβου που πραγματοποιήθηκε στο Μόντρεαλ το 2005, στο Παγκόσμιο Πρωτάθλημα Υδατοσφαίρισης Γυναικών FINA του 2006 που έλαβε χώρα στην Κοζέντσα, καθώς επίσης και στο Ευρωπαικό Πρωτάθλημα Υδατοσφαίρισης γυναικών που διοργανώθηκε το ίδιο έτος στο Βελιγράδι.

Η μεγαλύτερη διάκριση της Γιασμίν Σμιτ με την εθνική της ομάδα είναι η κατάκτηση του χρυσού μεταλίου στους Ολυμπιακούς Αγώνες του Πεκίνο το 2008, όπου η εθνική Ολλανδίας νίκησε στον τελικό τις ΗΠΑ με 9-8 σκορ.

Τίτλοι
------

* 4 Πρωταθλήματα Ολλανδίας: 2003, 2008, 2012, 2013
* 4 Κύπελλα Ολλανδίας: 2006, 2007, 2008, 2010
* 1 Σούπερ Καπ Ολλανδίας: 2008
* 1 Πρωτάθλημα Ελλάδας: 2009

Πηγές
-----

* Το προφίλ της Γιασμίν Σμιτ
* Φιλική νίκη της Ολλανδίας
Το **Βενέρα 7** (ρωσ. Венера-7) ήταν σοβιετικό μη επανδρωμένο διαστημόπλοιο του προγράμματος Βενέρα, που είχε σαν στόχο την εξερεύνηση της Αφροδίτης. Είναι το πρώτο σκάφος που έφτασε στην επιφάνειά της και ταυτόχρονα το πρώτο στην ιστορία που προσεδαφίστηκε επιτυχώς σε άλλο πλανήτη και κατάφερε να μεταδώσει σήμα πίσω στην Γη.

Αποστολή
--------

Εκτοξεύτηκε στις 17 Αυγούστου 1970 από το κοσμοδρόμιο του Μπαϊκονούρ. Το σκάφος αποτελούνταν από δύο διακριτά τμήματα: τον φορέα τύπου 3MV, χάρη στον οποίο πραγματοποιήθηκε το διαπλανητικό ταξίδι, καθώς και την κάψουλα προσεδάφισης. Στις 15 Δεκεμβρίου 1970 το σκάφος μπήκε στην ατμόσφαιρα της Αφροδίτης. Στα πρώτα στάδια της καθόδου ο φορέας 3ΜV παρέμεινε συνδεδεμένος με την κάψουλα, προκειμένου να την ψύχει για όσο το δυνατόν μεγαλύτερο χρονικό διάστημα. Η κάψουλα προσεδαφίστηκε (5°S 351°E) αλλά φάνηκε να σιγεί αμέσως μετά την πρόσκρουσή της στην επιφάνεια. Τελικά αποδείχθηκε ότι συνέχισε να μεταδίδει αδύναμο σήμα για 23 λεπτά μετά την προσεδάφιση. Πιθανότατα αναποδογύρισε όταν έφτασε στο έδαφος, με συνέπεια η κεραία του να μην είναι στραμμένη σωστά. Το Βενέρα 7 μετέδωσε δεδομένα σχετικά με την πίεση και την θερμοκρασία που επικρατεί, δείχνοντας ότι η πρώτη ανέρχεται στους 475 βαθμούς Κελσίου και η δεύτερη είναι΄στην επιφάνεια περίπου 90 φορές μεγαλύτερη από την γήινη.

Δείτε επίσης
------------

* Διαστημικές αποστολές το 1970

Παραπομπές
----------

1. ↑  «Science: Onward from Venus». TIME. 8 Φεβρουαρίου 1971. Αρχειοθετήθηκε από το πρωτότυπο στις 21 Δεκεμβρίου 2008. Ανακτήθηκε στις 2 Ιανουαρίου 2013.
2. 1 2 3  «Venera 7» (στα αγγλικά). Solar System Exploration (NASA). Αρχειοθετήθηκε από το πρωτότυπο στις 30 Απριλίου 2015. Ανακτήθηκε στις 26 Μαΐου 2015. CS1 maint: Μη αναγνωρίσιμη γλώσσα (link)
3. 1 2 3  «Venera» (στα αγγλικά). Encyclopedia Britannica. Ανακτήθηκε στις 26 Μαΐου 2015. CS1 maint: Μη αναγνωρίσιμη γλώσσα (link)
4. 1 2 3 4  Reeves p. 211–215
5. ↑  Patrick Moore, *The data book of astronomy*. CRC Press, 2000, p. 92.  
 See Table 5-5, Missions to Venus, 1961-2000. Landing near Navka Planitia
6. 1 2 3 4 5  «Venera 7» (στα αγγλικά). Solar System Exploration (NASA). Αρχειοθετήθηκε από το πρωτότυπο στις 7 Μαΐου 2014. Ανακτήθηκε στις 20 Μαΐου 2015. CS1 maint: Μη αναγνωρίσιμη γλώσσα (link)
7. 1 2  «Larry Klaes, *THE SOVIETS AND VENUS, PART 1*, 1993». Αρχειοθετήθηκε από το πρωτότυπο στις 29 Σεπτεμβρίου 2015. Ανακτήθηκε στις 26 Μαΐου 2015.

Βιβλιογραφία
------------

* Reeves, Robert (1994). *The Superpower Space Race: An Explosive Rivalry through the Solar System*. Plenum Press. ISBN 0-306-44768-1.

  


|  |  |
| --- | --- |
| 

|  |
| --- |
| * Πύλη:Διάστημα
 |

 |
Ο **Γιασάρ Μπουγιούκανιτ** (*Mehmet Yaşar Büyükanıt*, 1940-2019) ήταν Τούρκος στρατιωτικός και πρωταγωνιστής των πολιτικών γεγονότων του 2007-2008.

Γεννήθηκε την 1η Σεπτεμβρίου 1940 στην Κωνσταντινούπολη και εντάχθηκε στο πεζικό. Το 1959 κατατάχθηκε στο Στρατιωτικό Λύκειο του Ερζινκάν. Υπηρέτησε στα γραφεία του ΝΑΤΟ στο Βέλγιο και τη Νάπολη ενώ στη συνέχεια ανέλαβε διοικητής του 7ου Σώματος Στρατού. Διετέλεσε διευθυντής του Κλάδου Επιχειρήσεων του τουρκικού Γενικού Επιτελείου, υπαρχηγός του Γενικού Επιτελείου και διοικητής της 1ης Στρατιάς. Ανέλαβε επίσης διοικητής του στρατού ξηράς. Την περίοδο 1997 - 2000 υπηρέτησε σε περιοχές Κούρδων στην Τουρκία. Το 2006 ο εισαγγελέας της πόλης Βαν απήγγειλε εναντίον του στρατηγού για σύσταση συμμορίας, απόπειρα επηρεασμού της Δικαιοσύνης και πλαστογραφία, κατηγορώντας τον ως εγκέφαλο της βομβιστικής επίθεσης που έγινε σε κουρδικό βιβλιοπωλείο στην περιοχή Σεμντινλί. Ο εισαγγελέας λίγο αργότερα παύθηκε και ο Μπουγιούκανιτ αθωώθηκε.

Στις 31 Ιουλίου 2006 ο πρόεδρος Αχμέτ Νετζντέτ Σεζέρ υπέγραψε το διάταγμα του προβιβασμού του Μπουγιούκανιτ στη θέση του αρχηγού του Γενικού Επιτελείου. Από τη θέση του αρχηγού του Γενικού Επιτελείου είχε ενεργή συμμετοχή στις προεδρικές και βουλευτικές εκλογές του 2007 στηρίζοντας τις πάγιες θέσεις των κεμαλιστών.

Αντικαταστάθηκε τον Αύγουστο του 2008 από τον αρχηγό των Χερσαίων Δυνάμεων στρατηγό Ιλκέρ Μπασμπούγ.

Απεβίωσε σε ηλικία 79 ετών στις 21 Νοεμβρίου 2019, τρεις μέρες μετά τον θάνατο της συζύγου του.

Παραπομπές
----------

1. ↑  Uğur, Fatih (2008-08-11). «Gelişi kadar gidişi de gürültülü oldu» (στα Turkish). *Aksiyon* (Feza Gazetecilik A.Ş.) **714**. Αρχειοθετήθηκε από το πρωτότυπο στις 2008-08-22.. Ανακτήθηκε στις 2009-01-03.
2. ↑  «Biography». Αρχειοθετήθηκε από το πρωτότυπο στις 17 Δεκεμβρίου 2007. Ανακτήθηκε στις 17 Δεκεμβρίου 2007. , Official Web site of the Turkish General Staff.
3. ↑  «Former military chief on the defensive over e-memo criticism». Today's Zaman. 2010-02-24. Αρχειοθετήθηκε από το πρωτότυπο στις 2011-01-03.. Ανακτήθηκε στις 2010-08-15.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 63811504
* LCCN: no2008035912
* ISNI: 0000 0000 8452 8371
* GND: 14267463X

 |

 |